**Obrazloženje za skraćeno e – savjetovanje**

Vlada Republike Hrvatske donijela je Odluku o popisu iskrcajnih mjesta za plovila koja obavljaju gospodarski ribolov na moru („Narodne novine“, br. 10/20, 145/20 i 112/21) kojom je utvrđen popis iskrcajnih mjesta za ribarska plovila koja obavljaju gospodarski ribolov na moru, uzimajući pritom u obzir i članak 22. Uredbe Vijeća (EZ) br. 1967/2006 od 21. prosinca 2006. o mjerama upravljanja za održivo iskorištavanje ribolovnih resursa u Sredozemnom moru, o izmjeni Uredbe (EEZ) br. 2847/93 te stavljanju izvan snage Uredbe (EZ) br. 1626/94 (SL L 409, 30. 12. 2006.).

Sukladno članku 42. stavku 1. Zakona o morskom ribarstvu („Narodne novine“, br. 62/17, 130/17 i 14/19), u pripremi je naredba kojom će se odrediti vrste ribolovnih alata i segmenti flote iz kojih se ostvareni ulov smije iskrcavati na samo određenim iskrcajnim mjestima. Istovremeno s donošenjem naredbe, potrebno je staviti izvan snage sve postojeće odredbe koje se odnose na iskrcajna mjesta te je pripremljeni Prijedlog pravilnika o izmjenama Pravilnika o obavljanju gospodarskog ribolova na moru okružujućim mrežama plivaricom palamidarom, plivaricom ciplaricom, plivaricom lokardarom, plivaricom igličarom i plivaricom oližnicom nastao nakon usklađivanja s ostalim propisima pa je dovoljno provesti proceduru skraćenog savjetovanja s javnošću u trajanju od dvadeset dana.